ጉዟችን ቀጥሏል። ወያላችን ጫቱን ቀነጣትሶ እየጎረሰ ሒሳብ አዘጋጁ ካለን ቆይቷል። ‹‹ረሳው እንዴ? ኧረ ባደረገው . . .›› ይላል አንድ ጎልማሳ። ተሳፋሪው ዓይን ዓይኑን እያየ ይጠባበቃል። ወያላው ሌላ ዓለም ውስጥ እየገባ ነው። ሁላችንም እጅ ላይ ብር መቀመጡን ያየች አንድ ወጣት፣ ‹‹አይገርምም ብለን ብለን የታክሲ ለመክፈልም ወረፋ ያዝን እኮ። ለዳቦ፣ ለነዳጅ፣ ለትራንስፖርት መሠለፋችን አንሶ ጭራሽ ለወያላም እንሠለፍ?” አለች። ‹‹ቻይው! ሌላ ምን ይባላል። ወያላችን ቶሎ ከመረቀነ ፈጣሪያችን እንደረሳን ሁሉ ሒሳብ መቀበሉን እሱም ይረሳው ይሆናል፤›› ይላል አንድ ችኩል ልጅ እግር። ‹‹ዓየህ ሙስና ከየት እንደሚጀምር? በፈጣጣ በሰው እጀ ጠባብ ዕጣ ስንጣጣል እያየህ ነው?›› ትለኛለች ቆንጂት።
